ไทยและเนปาล ร่วมผลักดันการค้าการลงทุนและส่งเสริมการท่องเที่ยวพุทธศาสนาในเอเชีย
ไทยและเนปาล ร่วมผลักดันการค้าการลงทุนและส่งเสริมการท่องเที่ยวพุทธศาสนาในเอเชีย

พลเอก ประยุทธ์ จันทร์โอชา นายกรัฐมนตรี ใช้โอกาสในการเข้าร่วมประชุมผู้นำความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ หรือ BIMSTEC ครั้งที่ 4  หารือกับนายคัดห์กา ปราสาด ชาร์มา โอลิ นายกรัฐมนตรีเนปาล โดยพลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า นายกรัฐมนตรี มีลู่ทางผลักดันมูลค่าการค้าการลงทุนระหว่างกันให้เพิ่มมากขึ้น โดยเฉพาะด้านอุตสาหกรรมการเกษตร การท่องเที่ยว ก่อสร้าง และพลังงาน และสาธารณูปโภค ตลอดจนส่งเสริมการแลกเปลี่ยนการเยือนของภาคเอกชนของทั้งสองประเทศผ่านสภาหอการค้าและอุตสาหกรรมระหว่างเนปาล-ไทย ทั้งนี้ ความสัมพันธ์ไทย – เนปาล มีความเชื่อมโยงทางศาสนาและวัฒนธรรมที่มีมายาวนาน ไทยพร้อมร่วมมือกับเนปาลภายใต้แนวคิด “3Ps” (Pieces, Places, People) รวมทั้งประเทศอื่นๆ ที่มีความเชื่อมโยงกันทางพุทธศาสนา ในการจัดทำ “Buddhist Story Book” เพื่อร่วมกันส่งเสริมการท่องเที่ยวเชิงพระพุทธศาสนาในเอเชีย ให้เป็นจุดหมายท่องเที่ยวร่วมกัน รวมทั้งสนับสนุนการก่อสร้างโรงพยาบาลในเขตลุมพินี

โอกาสนี้ นายกรัฐมนตรี ในนามของรัฐบาลและคนไทย ได้มอบยาและเวชภัณฑ์แก่นายกรัฐมนตรีเนปาล โดยเป็นส่วนหนึ่งที่ฝ่ายไทยอยู่ระหว่างการดำเนินการจะส่งมอบยาและเวชภัณฑ์เพื่อช่วยเหลือผู้ประสบภัยชาวเนปาลต่อไป